[pic] | EUROOPA ÜHENDUSTE KOMISJON |

Brüssel 18.10.2006

KOM(2006) 599 lõplik

2006/0199 (COD)

Ettepanek

EUROOPA PARLAMENDI JA NÕUKOGU OTSUS

millega moodustatakse Euroopa statistika haldamise nõuandekogu

(komisjoni esitatud)

SELETUSKIRI

ETTEPANEKU TAUST |

110 | Ettepaneku põhjused ja eesmärgid Vastuseks nõukogu 2. juuni 2004 ja 17. veebruari 2005 üleskutsetele tõhustada riiklike statistikaasutuste ja Eurostati sõltumatuse, terviklikkuse ja vastutuse tagamiseks statistika haldamist rakendas komisjon strateegia, mis hõlmab meetmeid ülemäärase eelarvepuudujäägi menetlusega seotud statistiliste andmete kvaliteedi kontrollimiseks ning Eurostati toimevõime tugevdamiseks. Kolmanda tegevussuunana võttis komisjon 25. mail 2005 vastu teatise ja soovituse riiklike ja ühenduse statistikaasutuste sõltumatuse, terviklikkuse ja vastutuse kohta, kehtestades sellega riiklike statistikaasutuste ja Eurostati poolt ettevalmistatud ning statistikaprogrammi komitee poolt heakskiidetud Euroopa statistikat käsitlevad tegevusjuhendid kui iseregulatsiooni vahendi. Iseregulatsiooni ühitamiseks vastutusega teatas komisjon samas soovituses kavatsusest luua Euroopa statistikasüsteemis tegevusjuhenditest kinnipidamise jälgimiseks aruandlussüsteem,[1] kuhu võiks kuuluda väline nõuandeorgan, kellel oleks tegevusjuhendite järgimise kontrollimisel ning seega ka sõltumatuse, terviklikkuse ja vastutuse suurendamisel oluline osa. 8. novembril 2005 kogunenud majandus- ja rahandusküsimuste nõukogu järeldustes rõhutati vajadust sellise organi järele, kes „…suurendaks Eurostati ja Euroopa statistikat käsitlevate tegevusjuhendite rakendamise eksperdihinnangute kontekstis ka Euroopa statistikasüsteemi sõltumatust, terviklikkust ja vastutust“, ning anti suunised selle koosseisu ja ülesannete kohta. Samas osutati, et pigem on vaja moodustada uus eraldiseisev organ kui majandus- ja sotsiaalvaldkonna statistilise teabe Euroopa nõuandekomitee ümberkorraldamise käigus viimase ülesanded uuesti määratleda. Euroopa Parlamendi ja nõukogu otsuse eelnõu Euroopa statistika haldamise nõuandekogu moodustamise kohta on kooskõlas eespool nimetatud kaalutlustega ning täiendab seega Euroopa statistika haldusstruktuuri. |

139 | Ettepaneku valdkonnas kehtivad õigusnormid Ettepaneku valdkonnas praegu kehtivad õigusnormid puuduvad. |

141 | Kooskõla Euroopa Liidu muude tegevuspõhimõtete ja eesmärkidega Ei kohaldata. |

KONSULTEERIMINE HUVITATUD ISIKUTEGA JA MÕJU HINDAMINE |

Konsulteerimine huvitatud isikutega |

211 | Konsultatsioonimeetodid, peamised sihtvaldkonnad ja vastajate üldiseloomustus Ettepanek põhineb konsultatsioonidel statistikaprogrammi komitee ja majandus- ja rahanduskomiteega. |

212 | Vastuste kokkuvõte ja nende arvessevõtmine Konsultatsioonide üks peamisi tulemusi oli tõdemus, et nõuandekogu moodustamisel tuleb silmas pidada selle sõltumatust ning lähtuda majandus- ja rahandusministrite nõukogu 8. novembri 2005. aasta istungi järeldustest. |

Eksperdiarvamuste kogumine ja kasutamine |

229 | Välisekspertide arvamusi ei olnud vaja kasutada. |

230 | Mõju hindamine Alternatiivina kaaluti võimalust anda majandus- ja sotsiaalvaldkonna statistilise teabe Euroopa nõuandekomiteele nõuandekogu ülesandeid hõlmavad volitused, tehes eelnevalt nimetatud komitees põhjalikud ümberkorraldused, eelkõige vähendades selle liikmete arvu, et säilitada komitee hallatavus ka pärast laienemist. |

ETTEPANEKU ÕIGUSLIK KÜLG |

305 | Kavandatud meetmete kokkuvõte Ettepaneku eesmärk on moodustada Euroopa statistika haldamise nõuandekogu, et suurendada Euroopa statistika usaldusväärsust, nõustada komisjoni ja anda aru Euroopa statistikat käsitlevate tegevusjuhendite rakendamise kohta Eurostati poolt. |

310 | Õiguslik alus Asutamislepingu artiklis 285 on sätestatud Euroopa Parlamendi ja nõukogu poolt ühenduse statistika koostamiseks vastuvõetud meetmete õiguslik alus ning määratletud põhimõtted, millele need peavad vastama. Euroopa statistika haldamise nõuandekogu peab koosnema kõrgetasemelistest ametiisikutest, kelle nimetab komisjon pärast Euroopa Parlamendi ja nõukoguga konsulteerimist ning kes on võimelised Euroopa statistikasüteemi erapooletult hindama. Nõuandekogu sõltumatuse tugevdamiseks ning seaduseandja kohustumuse rõhutamiseks peab Euroopa statistika haldamise nõuandekogu moodustamise õiguslik alus olema Euroopa Parlamendi ja nõukogu otsus. |

Proportsionaalsuse põhimõte |

331 | Ettepanek on kooskõlas proportsionaalsuse põhimõttega, sest hõlmab komisjoni Euroopa statistikaga seotud meetmeid ja Euroopa statistikasüsteemi toimimist tervikuna. Nõuandekogu pädevusse ei kuulu liikmesriikide või institutsioonide asjaomased meetodid ja tavad. Kavandatud nõuandekogu ülesanded ja tegevus peavad kajastama selle eesmärki suurendada Eurostati ja kogu Euroopa statistikasüsteemi sõltumatust, terviklikkust ja vastutust ning seeläbi ka kasutajate usaldust Euroopa statistika suhtes. |

332 | Nõukogu järelduste kohaselt peab kavandatud nõuandekogu olema koosseisult väike, kuid selle liikmetel peaksid olema märkimisväärased eksperditeadmised statistika valdkonnas. Artiklis 3 on sätestatud, et pärast Euroopa Parlamendi ja nõukoguga konsulteerimist nimetab komisjon viis nõuandekogu liiget, sealhulgas eesistuja. Komisjon osaleb vaatlejana. |

Õigusakti valik |

341 | Kavandatud õigusakt(id): |

342 | Muud õigusaktid ei oleks asjakohased järgmis(t)el põhjus(t)el. 27. juuli 2005. aasta komisjoni töödokumendis (C(2005)2817) „Komisjoni eksperdirühmad: eeskirjad ja avalik register“ tõdetakse, et institutsioonide seisukohalt tuleks eksperdirühmad, st riikliku ja/või erasektori ekspertide rühmad, kes toetavad komisjoni tema algatusõiguse kasutamisel ning liikmesriikidega seotud järelevalve- ja koordineerimistegevuses, moodustada komisjoni otsusega. Käesoleval juhul peab komisjon aga arvestama vajadusega moodustada nõuandekogu kooskõlas seatud eesmärgiga ehk vajadusega suurendada Eurostati ja kogu Euroopa statistikasüsteemi sõltumatust, terviklikkust ja vastutust ning seeläbi ka kasutajate usaldust Euroopa statistika suhtes. Seetõttu on ettepaneku eesmärki ja sisu arvestades kõige asjakohasem õigusakt Euroopa Parlamendi ja nõukogu otsus. |

MÕJU EELARVELE |

409 | Ettepanek ei mõjuta ühenduse eelarvet. |

TÄIENDAV TEAVE |

560 | Euroopa majanduspiirkond Kavandatud õigusaktis käsitletakse EMPga seotud küsimusi, mistõttu peaks ta laienema Euroopa Majanduspiirkonnale. |

1. 2006/0199 (COD)

Ettepanek

EUROOPA PARLAMENDI JA NÕU KOGU OTSUS

millega moodustatakse Euroopa statistika haldamise nõuandekogu (EMPs kohaldatav tekst)

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 285,

võttes arvesse komisjoni ettepanekut,[2]

tegutsedes asutamislepingu artiklis 251 sätestatud korras[3]

ning arvestades järgmist:

(1) Lähtudes vajadusest kehtestada riiklike statistikaasutuste sõltumatuse, terviklikkuse ja vastutuse üleeuroopalised standardid, kinnitas statistikaprogrammi komitee oma 24. veebruari 2005. aasta koosolekul ühehäälselt Euroopa statistikat käsitlevad tegevusjuhendid.[4]

(2) Eespool nimetatud tegevusjuhenditel on kaks eesmärki: ühelt poolt suurendada statistikaasutuste usaldusväärsust, soovitades teatavate institutsiooniliste ja organisatsiooniliste eeskirjade kasutuselevõttu, ning teiselt poolt parandada kõnealuste asutuste koostatava statistika kvaliteeti.

(3) Komisjoni 25. mai 2005. aasta teatises Euroopa Parlamendile ja nõukogule siseriiklike ja ühenduse statistikaasutuste sõltumatuse, terviklikkuse ja vastutuse kohta tunnistati vajadust sellise välise nõuandekogu järele, kes suudaks aktiivselt kontrollida kõnealuste tegevusjuhendite rakendamist Euroopa statistikasüsteemis tervikuna. Oma sama kuupäeva soovituses teatas komisjon kavatsusest teha ettepanek sellise välise nõuandekogu moodustamiseks.

(4) Nõukogu jõudis 8. novembril 2005 järeldusele, et uus kõrgetasemeline nõuandekogu suurendaks komisjoni (Eurostat) ja Euroopa statistikat käsitlevate tegevusjuhendite rakendamise eksperdihinnangute kontekstis ka Euroopa statistikasüsteemi sõltumatust, terviklikkust ja vastutust, ning soovitas selleks pädevuse alusel valitud isikutest moodustatud väikesearvulist rühma.

(5) Seega tuleb moodustada nõuandekogu ning määratleda selle ülesanded ja struktuur,

ON TEINUD JÄRGMISE OTSUSE:

Artikkel 1

Nõuandekogu

Käesolevaga moodustatakse Euroopa statistika haldamise nõuandekogu, edaspidi „nõuandekogu“.

Artikkel 2

Ülesanded

1. Nõuandekogu ülesanded on järgmised:

- suurendada Euroopa statistika usaldusväärsust;

- esitada igal aastal komisjonile aruanne Euroopa statistikat käsitlevate tegevusjuhendite rakendamise kohta komisjonis (Eurostat), kust see edastatakse Euroopa Parlamendile ja nõukogule;

- soovitada meetmeid, mida tuleks võtta Euroopa statistikat käsitlevate tegevusjuhendite (edaspidi „tegevusjuhendid“) rakendamise hõlbustamiseks Euroopa statistikasüsteemis, et parandada statistika haldamist;

- nõustada komisjoni tunnustatud kvaliteedi saavutamise protsessis ning tegevusjuhendite levitamisel kasutajatele ja andmeesitajale;

- anda nõu tegevusjuhendite ajakohastamise ning kogu Euroopa statistikasüsteemi toimimise üldreeglite ja põhimõtete suhtes.

2. Komisjon võib nõuandekoguga konsulteerida küsimustes, mis on seotud kasutajate usaldusega Euroopa statistika suhtes.

Artikkel 3

Nõuandekogu liikmelisus

1. Nõuandekogu koosneb viiest liikmest, sealhulgas eesistuja. Komisjon (Eurostat) osaleb vaatlejana.

2. Nõuandekogu liikmed valitakse statistika valdkonnas märkimisväärset pädevust omavate ekspertide hulgast ning nad tegutsevad isiklikul vastutusel.

3. Komisjon nimetab nõuandekogu liikmed ja eesistuja kolmeks aastaks pärast konsulteerimist Euroopa Parlamendi ja nõukoguga.

Nõuandekogu võib määrata kuni kaks liiget, kelle ametiaega pikendadakse ühekordselt veel kolmeks aastaks.

4. Kui nõuandekogu liige lahkub enne ametiaja lõppu, asendab teda ülejäänud ametiaja jooksul käesoleva artikli kohaselt nimetatud uus liige.

Artikkel 4

Menetlemine

1. Nõuandekogu võtab vastu oma töökorra, mis avalikustatakse.

2. Artiklis 2 osutatud nõuandekogu aastaaruanne avalikustatakse. Samuti võib nõuandekogu otsustada avaldada Internetis järeldusi, väljavõtteid järeldustest või töödokumente.

3. Nõuandekogu liikmed ei tohi avalikustada neile nõuandekogu menetluste käigus teatavaks saanud teavet, kui komisjon on neile teatanud, et saadud teave, palutud arvamus või tõstatatud küsimus on konfidentsiaalne.

4. Nõuandekogu töös on abiks sekretariaat, mille komisjon annab nõuandekogu käsutusse. Komisjon nimetab sekretäri pärast nõuandekoguga konsulteerimist. Sekretär lähtub nõuandekogu juhistest.

5. Nõuandekogu kulud kirjendatakse komisjoni kulude kalkulatsiooni.

Artikkel 5

Käesolev otsus jõustub järgmisel päeval pärast selle avaldamist Euroopa Liidu Teatajas.

Brüssel,

Euroopa Parlamendi nimel Nõukogu nimel

president eesistuja

[1] Partnerlus, mis hõlmab Euroopa Ühenduste Statistikaametit (Eurostat) ning riiklikke statistikaameteid ja muid riigiasutusi, kes vastutavad liikmesriikides Euroopa statistika koostamise ja levitamise eest.

[2] ELT C […], […], lk […].

[3] ELT C […], […], lk […].

[4] Vastu võetud statistikaprogrammi komitees 24. veebruaril 2005. aastal ja kehtestatud 25. mai 2005. aasta komisjoni soovitusega siseriiklike ja ühenduse statistikaasutuste sõltumatuse, terviklikkuse ja vastutuse kohta (KOM(2005)217, 1. lõplik versioon).